NARIADENIE KOMISIE (ES) č. 1376/2007
z 23. novembra 2007,
ktorým sa mení a dopĺňa príloha I k nariadeniu Európskeho parlamentu a Rady (ES) č. 304/2003 o vývoze a dovoze nebezpečných chemikálií
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 304/2003 z 28. januára 2003 o vývoze a dovoze nebezpečných chemikálií (1), a najmä na jeho článok 22 ods. 4,
keďže:
(1)
Nariadením (ES) č. 304/2003 sa uplatňuje Rotterdamský dohovor o postupe predbežného súhlasu (PIC postupe) pre určité nebezpečné chemikálie a prípravky na ochranu rastlín v medzinárodnom obchode, podpísaný 11. septembra 1998 a schválený v mene Spoločenstva rozhodnutím Rady 2003/106/ES (2).
(2)
Príloha I k nariadeniu (ES) č. 304/2003 by sa mala zmeniť a doplniť, aby sa zohľadnili regulačné opatrenia uplatňujúce sa na určité chemikálie podľa smernice Rady 76/769/EHS z 27. júla 1976 o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov (3), smernice Rady 91/414/EHS z 15. júla 1991 o uvádzaní prípravkov na ochranu rastlín na trh (4), smernice Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (5) a iných právnych predpisov Spoločenstva. V tých prípadoch, kde sa obmedzenia uložené prostredníctvom týchto zákonných opatrení uplatňujú až k neskoršiemu dátumu, by sa nemali začať uplatňovať záväzky uložené nariadením (ES) č. 304/2003 pred dátumom tohto uplatňovania s cieľom uľahčiť implementáciu.
(3)
Podľa smernice 76/769/EHS sú perfluóroktánsulfonáty prísne obmedzené na priemyselné použitie, a preto by sa mali pridať do zoznamu chemikálií uvedených v časti 1 a 2 prílohy I k nariadeniu (ES) č. 304/2003.
(4)
Podľa rozhodnutia sa látky dimeténamid, fosalón, alachlór, tiodikarb, oxydemeton-metyl, kadusafos, karbofurán, karbosulfán, haloxyfop-R nezaraďujú ako účinné látky do prílohy I k smernici 91/414/EHS, keďže tieto účinné látky sú na použitie ako prípravky na ochranu rastlín zakázané, a preto by sa mali zaradiť do zoznamu chemikálií uvedeného v časti 1 a 2 prílohy I k nariadeniu (ES) č. 304/2003.
(5)
Podľa rozhodnutia sa látky karbaryl a trichlórfon nezaraďujú ako účinné látky do prílohy I k smernici 91/414/EHS a látky karbaryl a trichlórfon sa nezaraďujú ako účinné látky do prílohy I, IA alebo IB k smernici 98/8/ES, keďže tieto účinné látky sú na použitie ako prípravky na ochranu rastlín zakázané, a preto by sa mali zaradiť do zoznamu chemikálií uvedeného v časti 1 a 2 prílohy I k nariadeniu (ES) č. 304/2003.
(6)
Podľa rozhodnutia sa látka malation nezaraďuje ako účinná látka do prílohy I k smernici 91/414/EHS, keďže táto účinná látka je na použitie v podkategórii prípravkov na ochranu rastlín v skupine prípravkov na ochranu rastlín zakázaná, a preto by sa mala zaradiť do zoznamu chemikálií uvedeného v časti 1 a 2 prílohy I k nariadeniu (ES) č. 304/2003.
(7)
Podľa rozhodnutia sa látky fenitrotion, dichlórvos, diazinon a diuron nezaraďujú ako účinné látky do prílohy I k smernici 91/414/EHS keďže tieto účinné látky sú na použitie v podkategórii prípravkov na ochranu rastlín v skupine prípravkov na ochranu rastlín zakázané, a preto by sa mali zaradiť do zoznamu chemikálií uvedeného v časti 1 prílohy I k nariadeniu (ES) č. 304/2003, aj napriek tomu, že tieto účinné látky sa identifikovali a oznámili na hodnotenie podľa smernice 98/8/ES a členské štáty ich aj naďalej môžu povoľovať až do prijatia rozhodnutia podľa uvedenej smernice.
(8)
V článku 8 ods. 2 smernice 91/414/EHS sa ustanovuje obdobie 12 rokov, počas ktorých môžu členské štáty povoliť uvedenie na trh prípravkov na ochranu rastlín obsahujúcich určité účinné látky. Toto obdobie sa predĺžilo nariadením Komisie (ES) č. 2076/2002 z 20. novembra 2002, ktorým sa predlžuje časová lehota uvedená v článku 8 ods. 2 smernice Rady 91/414/EHS a ktorá sa týka nezaradenia určitých účinných látok do prílohy I uvedenej smernice a zrušenia povolení pre prípravky na ochranu rastlín obsahujúcich tieto látky (6). Keďže sa však neprijala žiadna smernica týkajúca sa zaradenia účinných látok azinfos-metyl a vinklozolín do prílohy I k smernici 91/414/EHS pred ukončením lehoty stanovenej pre tieto látky, boli členské štáty povinné odobrať vnútroštátne povolenia výrobkom na ochranu rastlín obsahujúcim tieto látky od 1. januára 2007. V dôsledku toho je zakázané používať účinné látky azinfos-metyl a vinklozolín ako prípravky na ochranu rastlín, a preto by sa mali pridať do zoznamu chemikálií uvedeného v časti 1 prílohy I k nariadeniu (ES) č. 304/2003.
(9)
Príloha I k nariadeniu (ES) č. 304/2003 by sa preto mala zmeniť a doplniť.
(10)
Opatrenia stanovené v tomto nariadení sú v súlade so stanoviskom výboru zriadeného na základe článku 29 smernice 67/548/EHS,
PRIJALA TOTO NARIADENIE:
Článok 1
Príloha I k nariadeniu (ES) č. 304/2003 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. novembra 2007